EFF moet sê oor bewerings van korrupsie(Argieffoto: Twitter) Die Progressive Professionals Forum (PPF) het ŉ beroep op die EFF gedoen om die waarheid te praat oor bewerings dat partyleiers geld van VBS Bank ontvang het. Die forum het gesê die jongste “verdoemende” bewerings plaas ŉ vraagteken oor die moraliteit van die EFF se leiers. Thembinkosi Rawula, ŉ lid van die EFF se sentrale komitee en voormalige voorsitter van die party se tugkomitee, het vandeesweek beweer EFF-leiers het geld by VBS Bank gekry. “Die Ekonomiese Vryheidsvegters is een van die politieke partye in Suid-Afrika wat sedert sy ontstaan beweer het dat hy teen korrupsie en bedrog in sy geledere en in die hele land baklei. “Die Progressive Professionals Forum, wat die land se middelklas verteenwoordig, én die res van die land, is bekommerd oor dié verdoemende bewerings, veral teen ŉ party wat beweer om aan die voorpunt van die stryd teen korrupsie te staan,” het Sithembiso Kubheka, die PPF se sekretaris-generaal, in ŉ verklaring gesê. Kubheka het gesê die PPF doen ŉ beroep op die EFF se leiers om die terugvoer te gee oor die verslag wat partyleier Julius Malema voorgelê het by ŉ vergadering oor die kwessie. Die PPF het gesê ŉ transkripsie van die insette wat nasionale leiers by die vergadering gelewer het, moet ook bekend gemaak word. “Dié inligting is baie belangrik vir Suid-Afrikaners, sodat hulle ŉ ingeligte besluit kan neem vir wie om op 8 Mei in die nasionale verkiesing te stem. Die PPF hamer op dié kwessie, omdat hy sedert sy ontstaan alle vorme van korrupsie, in die staatsdiens en private sektor, veroordeel het,” het Kubheka gesê.